钦定古今图书集成/明伦汇编/官常典/第517卷 > 蒲察斡论
## 钦定古今图书集成/明伦汇编/官常典/第517卷 > 蒲察斡论

按《金史》本传：“斡论，上京益速河人，徙临潢。祖忽土华，
父马孙，俱赠金紫光禄大夫。斡论刚毅有技能。天辅
初，以功臣子充护卫，迁左卫将军，定武军节度使，召
为右副都点检。天德初，授世袭临潢府路曷吕斜鲁
猛安，改东平尹，赐钱千万，累除河南尹。海陵伐宋，以
本官为右领军都监。大定二年，仍为河南尹，兼河南”
路都统军使。宋以万人据寿安县，嵩州刺史石抹突
刺、押军万户徒单赛补以骑兵三百巡逻，遇于县东，
请师于斡论。斡论使猛安完颜鹘沙虎率七百人助
之。宋兵多，突刺使士卒下马跪而射之，宋兵不能当，
走入县城。突刺进逼之，宋人弃城去，追及于铁索口，
复大败之，遂复寿安。改北京留守、大定尹，卒官。